Mateusz Klich

Mateusz Andrzej Klich (sündinud 13. juunil 1990 Tarnówis) on Poola jalgpallur, kes mängib poolkaitsjana Inglismaa Premier League'i klubis Leeds United ja Poola jalgpallikoondises.

Ta alustas klubikarjääri Poola klubis Cracovia, mille koosseis debüteeris ta Poola kõrgliigas 2008. aastal. Hiljem on ta mänginud veel VfL Wolfsburgi duubelmeeskonnas, Saksamaa esiliiga klubis 1. FC Kaiserslautern ning Hollandi kõrgliiga klubides PEC Zwolle, FC Twente ja FC Utrecht. 2014. aastal võitis ta Zwollega Hollandi karikavõistlused.

2017. aastal liitus ta Inglismaa esiliigas mänginud Leeds Unitediga. Hooaja 2017–18 teises pooles mängis ta laenul Utrechtis, kuid kindlustas järgmisel hooajal koha Leeds Unitedi põhikoosseisus. Hooajal 2018–19 lõi ta Inglismaa esiliigas kümme väravat. 28. aprillil 2019 löödud värav Sheffield Wednesday vastu valiti Leeds Unitedi hooaja parimaks väravaks. Järgmisel hooajal kindlustas ta Leeds Unitediga pääsu Inglismaa kõrgliigasse. Oma esimeses mängus Inglismaa kõrgliigas 12. septembril 2020 lõi Klich värava Liverpooli vastu.

Poola jalgpallikoondises tegi Klich debüüdi 5. juunil 2011 sõprusmängus Argentina vastu. Koondisekarjääri esimese värava lõi ta 11. augustil 2013 sõprusmängus Taani vastu.

Saavutused 
PEC Zwolle
KNVB beker: 2013–14
Leeds United
EFL Championship: 2019–20

Viited

Välislingid 

Poola jalgpallurid
1. FC Kaiserslauterni jalgpallurid
FC Twente jalgpallurid
FC Utrechti mängijad
Leeds United FC jalgpallurid
Premier League'i mängijad
The Championshipi mängijad
Sündinud 1990